**Ministru kabineta noteikumu projekta „Noteikumi par prasībām komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības kontroles kārtību” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis – vienkāršot traktortehnikas vadītāju mācību programmas (“Traktortehnikas uzbūve un ekspluatācijas pamati” un “Traktortehnika darba tehnoloģija”), samazinot to saturu, stundu skaitu, kā arī vadītāju apliecības iegūšanas izmaksas.  Risinājumi – daļu traktortehnikas uzbūves un ekspluatācijas jautājumu, kā arī darba tehnoloģijas jautājumu nodot darba devēja ziņā, t.i., darba devēji paši apmācīs vadītāju darbam ar attiecīgo traktortehniku.  Noteikumi stājas spēkā 2018. gada 1. septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par prasībām komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības kontroles kārtību” (turpmāk – noteikumu projekts) ir sagatavots, pamatojoties uz Ceļu satiksmes likuma 22.panta ceturto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Prasības komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmas, kā arī traktortehnikas vadītāju apmācības procesa kontroles kārtību nosaka Ministru kabineta 2010. gada 2. marta noteikumi Nr.206 „Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību” (turpmāk – Ministru kabineta noteikumi).  Ievērojot Ministru kabineta 2009. gada 3. februāra noteikumu Nr.108 „Normatīvo aktu projektu sagatavošanas noteikumi” 140. punktu, ir sagatavots jauns noteikumu projekts, jo grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma.  Saeimā 2018. gada 12. aprīlī trešajā lasījumā ir pieņemti grozījumi Ceļu satiksmes likumā, kas paredz, ka ar 2018. gada 1. septembri mainās traktortehnikas vadītāju apliecību kategoriju nosaukumi, kā arī vairākas traktortehnikas kategorijas tiek apvienotas vienā kategorijā, tā samazinot pašreizējo traktortehnikas kategoriju skaitu no 8 līdz 4 – TR1, TR2, TR3 un TR4. Ievērojot iepriekšminēto, ir sagatavots jauns noteikumu projekts.  Mūsdienās traktortehnikas mācību programmas ir sarežģītas, jo ietver specifiskas tēmas un saturu, tādēļ to prasības ir jāaktualizē.  Teorētisko mācību priekšmetu apjoms ir ļoti liels un dublējas starp kategorijām, jo, lai iegūtu B kategorijas traktortehnikas vadītāju apliecību, ir jāmācās no 83,5 līdz 146,5 stundām, C kategorijai – no 128 līdz 172 stundām, bet G kategorijai – no 138,5 līdz 200,5 stundām.  Nevalstiskās organizācijas (turpmāk – NVO) jau kopš 2016. gada ir vērsušās Zemkopības ministrijā ar lūgumu pārskatīt traktortehnikas vadītāju apmācības un tiesību izsniegšanas kārtību. NVO nav apmierinātas ar traktortehnikas vadītāju apmācības lielajām izmaksām, kas nav samērojamas ar traktortehnikas vadītāju kvalifikācijas līmeni. Lielā mācību programmas apjoma un stundu skaita dēļ vienas kategorijas iegūšana izmaksā ap 500 *euro*. Kopā tas veido iespaidīgu summu un izmaksas vadītāja apliecības ieguvējam vai lauksaimniekiem, jo, lai pilnvērtīgi varētu strādāt lauksaimniecības nozarē, ir nepieciešamas četras traktortehnikas vadītāju kategorijas:  A — traktori, komunālā pašgājēja traktortehnika un universālās pašgājējmašīnas ar pilnu masu līdz 7500 kilogramiem;  B — visi traktori, komunālā pašgājēja traktortehnika, buldozeri un universālās pašgājējmašīnas;  C — ekskavatori un pašgājēji iekrāvēji;  D — lauksaimniecības pašgājējmašīnas.  Šī iemesla dēļ darba devēji lauksaimniecības, mežsaimniecības un ceļubūves nozarē nav apmierināti ar mācību programmu saturu un vadītāju apliecību iegūšanas lielo cenu*.* NVO pārstāvji rosina pārskatīt mācību programmu “Traktortehnikas uzbūves un ekspluatācijas pamati”, izslēgt mācību programmu “Traktortehnikas darba tehnoloģija” un praktiskajā vadīšanas eksāmenā šīs prasmes vairs nepārbaudīt. Traktortehnikas vadītāju apliecībai ir jāapliecina traktortehnikas vadītāja teorētiskās zināšanas par attiecīgas kategorijas traktortehnikas apkopi, vadības un mērierīču sistēmām, vispārējo uzbūvi un darba drošību, kā arī to vadīšanas prasmi.  Nozares pārstāvju sniegtā informācija liecina, ka patlaban traktortehnikas vadītāja apliecība negarantē tās īpašnieka prasmi strādāt ar attiecīgās kategorijas tehniku. Tādējādi darba devējam ir nepieciešams papildus apmācīt traktortehnikas apliecību ieguvušo darba ņēmēju, lai tas spētu strādāt ar attiecīgo traktortehniku. Darba devēji paši ir gatavi iemācīt darba tehnoloģijas jautājumus, jo šīs zināšanas un prasmes var apgūt, tikai strādājot ar attiecīgo traktortehniku praksē darba vadītāju uzraudzībā. Ja darba devējs vēlēsies pieņemt darbā traktortehnikas vadītāju ar padziļinātām zināšanām traktortehnikas mehānikā vai darbu tehnoloģijā, tas var lūgt pretendentu uzrādīt profesionālās izglītības iestādes izsniegtu diplomu.  Izglītības iestādes nespēj nodrošināt to, ka traktortehnikas vadītājs spēs strādāt ar jebkuru attiecīgajā kategorijā ietilpstošo traktortehniku. Mūsdienu traktortehnikas klāsts ir ļoti plašs un specifisks, tāpēc izglītības iestādes nespēj nodrošināt apmācību ar jaunāko traktortehniku, jo tehnoloģijas strauji mainās. Piemēram, tiem vadītājiem, kas ieguvuši C, D, E vai G kategoriju apmēram pirms 10 gadiem un nav praktiski vadījuši attiecīgo traktortehniku vai strādājuši ar to ilgāku periodu, varētu rasties nopietnas problēmas, lai darbotos ar jauno moderno traktortehniku, un būtībā viņiem no jauna būtu jāmācās attiecīgās traktortehnikas vadība un darba tehnoloģija.  Ievērojot minēto, noteikumu projektā paredzētas būtiskas izmaiņas mācību programmās, nosakot, ka tās jāveido tā, lai apmācāmā persona prastu vadīt attiecīgo traktortehniku gan ceļu satiksmē, gan vietās, kur iespējama transportlīdzekļu braukšana, ievērojot ceļu satiksmes noteikumus, satiksmes drošības un traktortehnikas ekspluatācijas drošības noteikumus.  Noteikumu projektā noteikts, ka:   1. praktiskās mācības atkarībā no kategorijas ir jāīsteno ar noteiktu traktortehniku (līdz šim tas nebija skaidri noteikts); 2. praktiskās apmācības laukums neatrodas tālāk par 50 km no teorētisko apmācību vietas. Kvalitatīvu praktisko braukšanas apmācību var nodrošināt tikai tad, ja apmācības laukums ir netālu no teorētiskās apmācību vietas. Pastāv risks, ka pārāk liels attālums līdz apmācības laukumam nenodrošinās kvalitatīvu praktiskās braukšanas apmācību; 3. attiecīgās kategorijas traktortehnikas mācību programma “Traktortehnikas vispārējā uzbūve un ekspluatācijas pamati” ir saskaņota ar programmām vidējās profesionālās izglītības iestādēs, kurās tiek mācīti traktortehnikas mehāniķi vai operatori, lai šīs programmas nedublētos; 4. ir citāda mācību grupu reģistrācijas kārtība no izglītības iestādēm, kas šo apmācību nodrošina kā komerciālo pakalpojumu, un no izglītības iestādēm, kas traktortehnikas vadītāju apmācību īsteno atbilstoši vidējās profesionālās vai augstākās izglītības valsts akreditētajām mācību programmām. Vidējās profesionālās vai augstākās izglītības iestādēm ir neiespējami iesniegt precīzu nodarbību grafiku, jo tās potenciālos traktortehnikas mehāniķus vai operatorus sagatavo vairākus semestrus pēc kārtas. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekta izstrādē iesaistījās ar Zemkopības ministrijas 2017. gada 2. marta rīkojumu Nr. 37 „Par traktortehnikas darba grupas izveidošanu” noteiktās iestādes:  1) Zemkopības ministrija,  2) Valsts tehniskās uzraudzības aģentūra;  3) VSIA „Sertifikācijas un testēšanas centrs”;  4) biedrība „Zemnieku saeima”;  5) biedrība „Lauksaimnieku organizāciju sadarbības padome”;  6) biedrība “Lauksaimniecības statūtsabiedrību asociācija”;  7) biedrība “Latvijas Neatkarīgo mežizstrādātāju asociācija”;  8) biedrība “Latvijas Lauksaimniecības kooperatīvu asociācija”;  9) biedrība „Lauksaimniecības tehnikas ražotāju un tirgotāju asociācija”.  Tāpat noteikumu projekta izstrādē piedalījās traktortehnikas darba grupā pieaicinātie eksperti:  1) biedrība „Latvijas ceļu būvētājs”;  2) SIA „Latvijas Lauku konsultāciju un izglītības centrs”;  3) profesionālās izglītības kompetences centrs “Ogres tehnikums”;  4) profesionālās izglītības kompetences centrs “Smiltenes tehnikums”;  5) profesionālās izglītības kompetences centrs “Priekuļu tehnikums”;  6) Aizkraukles profesionālā vidusskola;  7) Valsts Kandavas lauksaimniecības tehnikums. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attieksies uz aptuveni 80 komercsabiedrībām un 8 profesionālās izglītības iestādēm, kas nodarbojas ar traktortehnika vadītāju apmācību un ir saņēmušas Valsts tehniskās uzraudzības aģentūras izsniegtu mācību atļauju.  Noteikumu projekts attieksies arī vidēji uz 3700 personām, kas kalendārajā gadā plāno iegūt noteiktas kategorijas traktortehnikas vadīšanas tiesības. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neparedz jaunas izmaksas vai papildu administratīvās procedūras un nerada papildu administratīvo slogu Valsts tehniskās uzraudzības aģentūrai salīdzinājumā ar pašreizējo spēkā esošo kārtību.  Mācoties izglītības iestādē pēc saīsinātas traktortehnikas vadītāju teorētisko mācību programmas un ar samazinātu stundu skaitu (aptuveni par 20 stundām), par 20 % samazināsies arī traktortehnikas vadītāja apliecības iegūšanas izmaksas.  Pēc A, C, D, un H traktortehnikas kategorijas apvienošanas vienā TR1 vai TR2 kategorijā potenciālie vadītāji, pirmo reizi iegūstot kādu no šīm kategorijām, ietaupīs līdz 1430 *euro*. Pēc F, C, un H traktortehnikas kategorijas apvienošanas vienā TR3 kategorijā potenciālie vadītāji ietaupīs aptuveni 1500 *euro*.  Pēc G, E, C, un H traktortehnikas kategorijas apvienošanas vienā TR4 kategorijā potenciālie vadītāji ietaupīs aptuveni 1730 *euro*. |
| 3. | Administratīvo izmaksu monetārs novērtējums | Noteikumu projekts finansiāli ietekmēs izglītības iestādes, jo ar vairākām prasībām tām radīts informācijas sniegšanas pienākumus.  Noteikumu projekta 4. punkts. Lai saņemtu mācību atļauju, izglītības iestādes aģentūrā iesniedz dažādu informāciju (pēc aģentūras datiem, šobrīd ir izsniegtas 140 spēka esošās mācību atļaujas 44 izglītības iestādēm). Gadā tiek izsniegtas ne vairāk kā 10 mācību atļaujas:  C = (7,75 x 3) x (10 x 1) = 232,5 *euro*  Saistībā ar mācību atļauju saņemšanu izglītību iestāžu kopējās administratīvās izmaksas veido 232,5 *euro*.  Noteikumu projekta 10. un 11.punkts. Par izglītības iestāžu pienākumu ziņot aģentūrai saistībā ar izmaiņām aģentūrai iesniegtajā informācijā, uz kuras pamata tiek izsniegta mācību atļauja (9 iesniegumi gadā) un par informācijas izmaiņām pašā mācību atļaujā (15 iesniegumi gadā).  C= (7,75 x 1) x (24 x 1) = 186 *euro*  Noteikumu projekta 22. punkts. Izglītības iestādes iesniedz iesniegumus (550 gadā) par mācību grupas reģistrāciju un iesniegumus (20 gadā) par izmaiņām mācību grupas reģistrācijā.  C= (7,75 x 1) x (570 x 1) = 4417,5 *euro*  Noteikumu projekta 23. punkts. Vienu mēnesi pēc mācību uzsākšanas profesionālās izglītības iestādes (12) aģentūrā iesniedz mācību grupas reģistrācijas iesniegumus (40).  C= (7,75 x 1) x (40 x 1) = 310 *euro*  Noteikumu projekta 27., 35., 37. un 38. punkts. Aizpildot mācību žurnālus un mācību reģistrācijas karti par katru apmācāmo, visā apmācību laikā ir jāizdara 15 ieraksti žurnālā un kartē. Vidēji gadā tiek apmācītas 3000 personas.  C= (7,75 x 0,008) x (3000 x 15) = 2790 *euro*  Noteikumu projekta 41. punkts. Līguma noslēgšana izglītības iestādei ar apmācāmo.  C= (7,75 x 0,08) x (3000 x 1) = 1860 *euro*  Kopējais administratīvais slogs izglītības iestādēm rēķināms 9796 *euro* apmērā. Vislielāko administratīvo slogu 4417,5 *euro* apmērā izglītības iestādēm rada mācību reģistrācijas iesnieguma sagatavošana. |
| 4. | Atbilstības izmaksu monetārs novērtējums | Valsts tehniskajai uzraudzības aģentūrai administratīvās un atbilstības izmaksas neveidojas, jo izglītības iestādei mācību atļauju izsniegšana, mācību grupas reģistrācija, kā arī mācību grupas un mācību materiālu atkārtotās pārbaudes ir maksas pakalpojums.  Lai izglītības iestāde varētu nodrošināt mācības, mācībām aprīkotajās telpās, ir nepieciešams:   1. darba kārtībā esošs transportlīdzekļu satiksmes regulēšanas luksofors vai tā makets vai datorprogramma (aptuvenā cena 200 *euro*); 2. stendi vai datorprogrammas un prezentāciju iekārtas ceļazīmju un ceļa horizontālo un vertikālo apzīmējumu mācīšanai (aptuvenās izmaksas 200 *euro*); 3. stendi ar attēliem, maketi vai datorprogrammas, kas atspoguļo atbilstošās kategorijas traktortehnikas uzbūvi un galvenos mehānismu mezglus (aptuvenās izmaksas 150 *euro*); 4. mācību pazīšanas zīme (aptuvenās izmaksas 40 *euro*).   Saskaņā ar aģentūras sniegto informāciju šobrīd ir izsniegtas 44 mācību atļaujas. Kopējās atbilstības izmaksas izglītības iestādei, lai nodrošinātu apmācības pamatojoties uz vienu mācību atļauju, veido 590 *euro,* bet, rēķinot par visām izglītības iestādēm kopā, atbilstības izmaksas veidojas 25 960 *euro* apmērā.  Mācību telpas un traktortehnikas nomas vai iegādes izmaksas izglītības iestāde sedz saskaņā ar izglītības iestādes pakalpojuma cenrādi. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | 1. Ministru kabineta noteikumu projekts „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība” (Valsts sekretāru 29.03.2018. sanāksmes protokola Nr.13 29.§ VSS-326) paredz atzīt par spēku zaudējušiem Ministru kabineta 2009. gada 29. septembra noteikumus Nr. 1123 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība”. Šis Ministru kabineta noteikumu projekts paredz:   1. precizēt kategoriju un grupu nosaukumus; 2. pilnveidot vadītāju tiesību iegūšanas kārtību; 3. jauno kategoriju pielīdzināšanas kārtību, nomainot traktortehnikas vadītāju apliecību.   2. Ministru kabineta noteikumu projekts „Grozījumi Ministru kabineta 2017. gada 6. jūnija noteikumos Nr. 313 “Traktortehnikas un tās piekabes reģistrācijas noteikumi””. Ar grozījumiem tiks precizētas traktortehnikas grupas un apakšgrupas. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana.  Noteikumu projekta izstrādes laikā notikušas konsultācijas ar:  1) Valsts tehniskās uzraudzības aģentūru;  2) VSIA „Sertifikācijas un testēšanas centrs”;  3) biedrību „Zemnieku saeima”;  4) biedrību „Lauksaimnieku organizāciju sadarbības padome”;  5) biedrību “Lauksaimniecības statūtsabiedrību asociācija”;  6) biedrību “Latvijas Neatkarīgo mežizstrādātāju asociācija”;  7) biedrību “Latvijas Lauksaimniecības kooperatīvu asociācija”;  8) biedrību „Lauksaimniecības tehnikas ražotāju un tirgotāju asociācija”;  9) biedrību „Latvijas ceļu būvētājs”;  10) SIA „Latvijas Lauku konsultāciju un izglītības centrs”;  11) profesionālās izglītības kompetences centru “Ogres tehnikums”;  12) profesionālās izglītības kompetences centru “Smiltenes tehnikums”;  13) profesionālās izglītības kompetences centru “Priekuļu tehnikums”;  14) Aizkraukles Profesionālo vidusskolu;  15) Valsts Kandavas lauksaimniecības tehnikumu. |
| 2. | Sabiedrības līdzdalība projekta izstrādē | Informācija par noteikumu projektu no 05.04.2018. līdz 12.04.2018. bija ievietota tīmekļa vietnē [www.zm.gov.lv](http://www.zm.gov.lv).  Noteikumu projekts 2018. gada 10. aprīlī elektroniski tika nosūtīts saskaņošanai anotācijas VI sadaļas 1. punktā minētājām institūcijām un nevalstiskajām organizācijām. |
| 3. | Sabiedrības līdzdalības rezultāti | Par tīmekļa vietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti.  Saskaņošanas laikā iebildumi no institūcijām un nevalstiskajām organizācijām netika saņemti. Saskaņošanas laikā notika konsultācijas ar biedrību „Zemnieku saeima”. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts tehniskās uzraudzības aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Bumbuls 67027184

[adris.bumbuls@zm.gov.lv](mailto:adris.bumbuls@zm.gov.lv)